Säga

Säga (Silurus glanis) on sägalaste sugukonda kuuluv kalaliik.

 Morfoloogia 
Säga on laia ja madala peaga kala. Ülalõual on tal kaks pikka poiset ja alalõual neli väiksemat. Pärakuuim on pikk ja ulatub sabauimeni, seljauim on väike ja keha suhtes suhteliselt eespool. Selg on mustjasrohekas, küljed laigulised ja kõht hele. Säga kehal on maitsenäsad.

 Suurus 
Tavaliselt on sägad 1,3–1,6 meetri pikkused, suurimad isendid on olnud kuni 3 meetri pikkused (teistel andmetel ka kuni 5 m  Miller, P. J ja Loates, M. J. 2006.  Euroopa kalad. Eesti Entsüklopeediakirjastus  ja 300 kg raskused; suurim isend, kes kirjalikes allikais on märgitud, kaalus 375 kg, ja see püüti Oderi jõest. Eestis püütud raskeim isend kaalus 152 kg Mikelsaar, N. 1984. Eesti NSV kalad. Tallinn, Kirjastus Valgus ja 2,1 m pikkune isend püüti 1935. aastal. "Haruldane kala Peipsist". Võru Teataja, 12. august 1935 Sägad võivad elada kuni 80 aasta vanuseks.

 Elupaik ja -viis 
Säga eelistab suuri soojemaid järvi ja aeglase vooluga sügavaid jõgesid ning riimveelisi jõgede suudmealasid. Toitub enamasti kaladest, vähemal määral ka limustest ja putukatest, suuremad kalad ka jõevähkidest, konnadest, pisiimetajatest ja veelindudest.

 Levila 
Säga on levinud Lääne-Euroopas Reini jõest ida pool kuni Kaspia ja Araali mereni, põhjas kuni Lõuna-Soomeni ja lõunast Väike-Aasiani. Puudub Põhja-Jäämere jõgede vesikonnas.

Eestis on säga vähesel määral levinud peamiselt Emajõe alamjooksul, Peipsi ja Pihkva järves ning Võrtsjärves. Püük on Eestis aasta läbi keelatud.

8. juulil 2020 püüti ja vabastati noor, 1,2–1,5 kg kaaluv säga Sindi lähedalt Pärnu jõest."Noore hobikalastaja õngekonksu haaras haruldane kala" Pärnu Postimees, 8. juuli 2020] Säga on jäänud võrku 2018. aastal ka Pärnu lahes."Üllatus: Pärnu lahes ujus võrku säga" Pärnu Postimees, 28. august 2018 2022. aastal sattus Võrtsjärvel kaluri mõrda 28 kg raske ja 170 cm pikk isend, mis läks kalateadlastele uurimiseks."Võrtsjärvest püüti seni suurim säga" ERR, 15. juuli 2022

Vaata ka
Eesti kalade süstemaatiline nimestik

 Viited 

Välislingid


Säga TÜ Loodusteadusliku veebipõhises õpikeskkonnas
Järv, L. 2005. Meie vete kalu: säga. Kalastaja 36: 20–24. 
Eesti teadlased järjestasid maailma ühe suurima mageveekala genoomi, ERR, 16. september 2020

Kategooria:Sägalised
Kategooria:Eesti kalad
Kategooria:II kaitsekategooria loomaliigid